Diari Oficial de la Generalitat Valenciana


Sumari del DOGV 9943, del 24-09-2024 (2024/9178)

RESOLUCIÓ de 30 de juliol de 2024, de la Direcció General d’Urbanisme, Paisatge i Avaluació Ambiental per la qual s’ordena la publicació de l’informe ambiental i territorial estratègic del Pla de mobilitat urbana sostenible d’Olocau. Expedient 060/5871-DDQ.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9943

Data del DOGV
:   24-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9178

CVE
:   UAIS-F-3383-3581

Data del document
:   30-07-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació en el *Diari Oficial de la Generalitat Valenciana*  de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 060/8903-RXN Olocau (València).

«Informe ambiental i territorial estratègic

Objecte: Pla de mobilitat urbana sostenible d’Olocau

Tràmit: Avaluació ambiental estratègica del pla

Promotor: Ajuntament d’Olocau

Autoritat substantiva: Ajuntament d’Olocau

Ubicació: Olocau (València)

Núm. expedient: 060/1052-NCK

La Comissió d’Avaluació Ambiental, en la sessió del 31 de març de 2022, va adoptar el següent:

Acord

Vista la proposta d’informe ambiental i territorial estratègic del Pla de mobilitat urbana sostenible d’Olocau, en els termes següents:

A. Fonaments pels quals se sotmet el pla a avaluació ambiental estratègica

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic mitjançant el Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge (TRLOTUP).

La Llei 21/2013, de 9 de desembre, d’avaluació ambiental, establix, en l’article 6 quins són els plans i programes, així com les modificacions d’estos, que estan sotmesos a una avaluació ambiental estratègica d’acord amb els procediments que s’establixen en la legislació d’avaluació ambiental.

Segons el que estipula l’article 46.3 del TRLOTUP, l’òrgan ambiental determinarà si un pla o un programa ha de ser objecte d’avaluació ambiental i territorial estratègica simplificada o ordinària, en els supòsits que es preveuen en este i tenint en compte els criteris que s’establixen en l’annex VIII de la llei, tot això amb la consulta prèvia a les administracions públiques afectades i d’acord amb les fases de la tramitació que s’exposen en l’article 50.

En este context, l’avaluació ambiental estratègica resulta aplicable als plans de mobilitat.

La Subdirecció General d’Avaluació Ambiental notifica l’obertura de l’expedient (Expedient 060/4149-LJZ) el 30 de setembre de 2021.

B. Document inicial estratègic

B.1. Documentació aportada

En data 8 d’agost de 2021 va tindre entrada, en el Servei d’Avaluació Ambiental Estratègica, la sol·licitud de l’Ajuntament d’Olocau per a iniciar el procés d’avaluació ambiental i territorial estratègica de l’esborrany del Pla de mobilitat urbana sostenible (PMUS) d’este municipi.

La documentació aportada s’ajusta al que establix l’article 50 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge (TRLOTUP).

La documentació la conformen els documents següents:

1. Document inicial estratègic (DIE).

2. Esborrany del Pla de mobilitat urbana sostenible (144 pàgines digitalitzades).

S’adjunta com a annex un estudi acústic.

La documentació acompanya l’oportuna sol·licitud en el registre telemàtic i el certificat de l’acord plenari de la corporació de la sol·licitud d’inici del procediment d’avaluació ambiental i territorial estratègica.

La redacció del PMUS d’Olocau s’ha desenrotllat amb el següent contingut:

I. Diagnòstic de la situació actual

– Característiques generals

– Recopilació d’informació

– Oferta de mobilitat

– Demanda de mobilitat

– Anàlisi DAFO i diagnòstic integrat

– Participació ciutadana

II. Programa d’actuacions

– Introducció

– Pla i desenrotllament de propostes

III. Comunicació i seguiment

– Introducció

– Comunicació i divulgació

– Seguiment

B.2. Informació territorial

El municipi d’Olocau està situat a la província de València, a la comarca del Camp de Túria, i a 30 km al nord-oest de la ciutat de València.

Compta amb un terme municipal de 37,4 km² i limita amb els municipis de Marines, Gátova, la Pobla de Vallbona, Serra, i Llíria.

Està format pel nucli urbà principal, a on es troba la major part de la població, i altres quatre nuclis de població amb una densitat menor formats per vivendes residencials ubicades en urbanitzacions.

Les urbanitzacions de La Pedralvilla, La Lloma i Pla de La Torre se situen al costat de la CV-333, al sud-est del terme municipal i al costat de les urbanitzacions de la localitat de Serra.

La urbanització de Pla de Marco - Les Forquetes se situa al costat de la CV-25, a l’oest del nucli urbà principal.

Circumval·la el terme municipal la carretera CV-25, de capacitat mitjana. Esta via és de titularitat autonòmica (Generalitat Valenciana) i discorre per la part oest del nucli urbà en direcció sud a nord (des de Llíria fins a Segorbe). Enllaça amb l’A-23 (autovia de Sagunt a Saragossa) i la CV-35 (de València al Racó d’Ademús). A més, connecta Olocau amb els municipis veïns de Llíria, Marines i Gátova.

Olocau està ubicat en el vessant de la penya d’Alí Maimó, per la qual cosa es presenten pendents variables en els carrers que van en direcció cap a la muntanya, tot i que els eixos perpendiculars que envolten la muntanya són prou plans, la qual cosa suposa un factor que, per a afavorir la mobilitat activa, s’ha de tindre en compte.

B.3. Planificació vigent

El planejament urbanístic d’Olocau està regulat pel PGOU que es va redactar l’any 2002 i que es va aprovar l’any 2003.

Tal com s’especifica en el PGOU d’Olocau, els elements estructurants del terme municipal que configuren tot el seu territori són els següents:

– La carretera de Llíria a Olocau i Gátova, CV-25, propietat de Generalitat, i la CV-333, que, des de Bétera, connecta amb la CV-25 i que també és propietat de la Generalitat.

– La xarxa hidrològica, conformada per nombrosos barrancs.

– L’espai natural de la Serra Calderona.

– El nucli urbà i el sòl urbà de les urbanitzacions Els Puntals, La Lloma i la Pedralvilla.

B.4. Objectius del Pla de mobilitat

Apareixen en la pàgina 3/29 del document inicial estratègic:

• La regulació i el control de l’accés del trànsit rodat, així com la millora de la seguretat viària en els carrers del municipi.

• La gestió i la limitació de l’aparcament per a vehicles privats.

• El desenrotllament i la millora de l’oferta dels diferents mitjans de transport públic.

• L’establiment de mesures específiques de gestió de la mobilitat.

• La millora de la mobilitat de persones amb mobilitat reduïda i la inclusió social.

• La integració de la mobilitat en les polítiques urbanístiques.

• La millora de la mobilitat d’acord amb el concepte de gènere.

• El foment de la mobilitat a peu i amb bicicleta.

• La gestió de la mobilitat en aspectes relatius a grans centres atractors.

• La regulació de la càrrega, la descàrrega i el repartiment de mercaderies en la ciutat.

Presenta les alternatives d’acord amb un escenari d’implantació de les mesures:

Alternativa 0: Absència de planificació.

Alternativa 1: Curt termini (de 0 a 2 anys), amb una implantació senzilla i que depén íntegrament de les decisions de l’Ajuntament.

Alternativa 2: Mitjà termini (de 2 a 4 anys). Amb una dificultat mitjana quant a la implementació i amb un cost de desenrotllament mitjà/elevat. A més, s’observa una possible relació de dependència amb altres mesures prèvies i la possible necessitat d’arribar a acords amb altres administracions públiques o agents implicats.

Alternativa 3: Engloba les mesures a curt, mitjà i llarg termini (de 4 a 10 anys), independentment de la dificultat a l’hora d’implementar-la i el cost d’execució, atés que es preveu un horitzó temporal elevat. En alguns casos es produiran relacions de dependència directes, siguen totals, siguen parcials, amb mesures d’actuació prèvies i serà necessària l’aprovació d’estos, per a complir els objectius finals, per part de tots els agents implicats en la mobilitat d’Olocau.

L’alternativa seleccionada és la número 3.

Propostes del PMUS

Les propostes s’agrupen en 6 blocs:

1. Mobilitat per als vianants

2. Mobilitat amb bicicleta

3. Accessibilitat.

4. Transport públic

5. Vehicle privat

6. Transport de mercaderies

Les propostes que s’han plantejat finalment es deriven d’una anàlisi tècnica del terme municipal, després d’haver consultat la ciutadana per mitjà d’un procés de participació pública i un estudi de documents clau, tant a escala municipal com supramunicipal.

El cronograma de les propostes d’actuació del PMUS, a banda d’incloure una sèrie d’indicadors de seguiment per a cada una de les propostes, conté la relació amb el compliment dels objectius plantejats, els quals se sustenten en 3 pilars fonamentals per a reduir els costos econòmics, socials o ambientals que generen els desplaçaments.

Per a la consecució dels objectius s’han redactat 31 propostes, cada una relacionada amb els indicadors de seguiment corresponents i amb l’objectiu del PMUS associat.

C. Possibles efectes sobre el medi ambient

Cal destacar que les propostes que es definixen en este PMUS se centren, en general, en la zona urbana del municipi i la xarxa primària viària. No obstant, també s’inclou la proposta denominada V7, que preveu un aparcament dissuasiu en sòl no urbanitzable en una àrea que, com referirem més endavant, (en l’informe de les administracions públiques afectades) s’afecta per la carretera CV-25.

El promotor argumenta que les actuacions urbanístiques programades (del PGOU d’Olocau) s’han de tindre en compte en este PMUS a l’hora de planificar la mobilitat en el municipi.

Tal com s’indica en este document, en el terme municipal d’Olocau hi ha una perillositat d’inundació de nivell 6 que coincidix amb el llit del barranc d’Olocau (o del Carraixet) i una perillositat geomorfològica associada a este, per la qual cosa li és aplicable el Pla d’acció territorial sobre prevenció del risc d’inundació en la Comunitat Valenciana (PATRICOVA).

Pel que fa a esta qüestió, l’Ajuntament torna a destacar que les propostes que es definixen en este PMUS se centren en la zona urbana del municipi, i quant a les urbanitzacions, les actuacions proposades no impliquen l’execució d’obres que puguen alterar el drenatge natural de la zona.

El PMUS d’Olocau establix unes propostes que s’hauran de materialitzar, en alguns casos, posteriorment, en projectes de construcció. També s’hauran de tindre en compte les directrius que establix el PAT d’Infraestructura Verda i Paisatge de la Comunitat Valenciana, sobretot en els itineraris per als vianants i/o per a ciclistes amb interés ambiental i paisatgístic o cultural.

El PMUS d’Olocau a escala municipal està íntimament lligat a l’Estratègia valenciana davant del canvi climàtic, i les propostes d’este PMUS s’aproximen molt a l’enfocament de les que es definixen en la revisió de l’Estratègia valenciana davant del canvi climàtic en matèria de mobilitat i transports (2013-2020), que són les següents:

– Propostes en matèria de reducció de la mobilitat obligada/recurrent.

– Propostes en matèria de millora del repartiment modal.

– Propostes en matèria de vehicles.

Finalment, el PMUS seguix les directrius d’actuació que s’establixen en l’Estratègia espanyola de mobilitat sostenible, sobre la base de les quals es dissenya la nova orientació del transport, que es resumix en el foment del transport públic i del no motoritzat, la intermodalitat i el desenrotllament de la mobilitat mitjançant programes de cooperació entre les administracions públiques competents.

Entre els indicadors de seguiment (pàgines 62-46 MKK), els indicadors més específics des del punt de vista mediambiental són els següents:

– I34 E: Mesurament de la contaminació atmosfèrica. Cal destacar el que fa referència a la consulta de dades del volum d’elements contaminants derivats de la combustió del trànsit rodat (NOx, CO, etc.).

– I45: Emissions de CO.

– I46: Petjada de carboni sobre la base de les emissions de CO.

– I47: Nivell sonor de recepció extern produït pel trànsit.

En els quatre casos, la tendència que es preveu és descendent.

En el primer d’estos casos, la font de seguiment que s’ha considerat és la conselleria amb competències en medi ambient. En els altres tres casos, s’ha considerat l’Ajuntament.

D. Consultes efectuades

El Servei d’Avaluació Ambiental Estratègica, dins de la direcció general amb competències en avaluació ambiental, i d’acord amb l’article 53.1 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, ha sotmés a consulta, en la seua condició d’administracions públiques afectades a:

|  |  |  |
| --- | --- | --- |
| *Administració consultada* | *Consulta* | *Informe* |
| Conselleria de Política Territorial, Obres Públiques i Mobilitat  Direcció General d’Obres Públiques, Transport i Mobilitat Sostenible  Subdirecció General de Mobilitat  Servei de Mobilitat Urbana | 30.09.2021 | 08.03.2022 |
| Conselleria de Política Territorial, Obres Públiques i Mobilitat  Direcció General d’Obres Públiques, Transport i Mobilitat Sostenible  Subdirecció General de Mobilitat  Servei de Planificació | 10.03.2022 |
| Conselleria de Política Territorial, Obres Públiques i Mobilitat  Direcció General de Política Territorial i Paisatge  Servei de Gestió Territorial (PATRICOVA)  Servei d’Infraestructura Verda i Paisatge | 17.03.2022  23.12.2021 |
| Subdirecció General de Canvi Climàtic | 21.12.2021 |
| Subdirecció General de Qualitat i Educació Ambiental / Servei de Protecció de l’Atmosfera | 05.10.2021 |
| Servei de Gestió d’Espais Naturals Protegits / Parc Natural de la Serra Calderona | 19.11.2021 |

  

Nota: Els informes rebuts es publicaran en la pàgina web

<https://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica>

E. Identificació dels possibles efectes sobre el medi ambient

Conceptualment, els plans de mobilitat urbana sostenible són l’instrument adequat per a respondre a les necessitats de mobilitat de persones i mercaderies en l’entorn urbà i reduir l’impacte negatiu del sistema de transport en l’economia, la societat i el medi ambient.

Esta mobilitat sostenible també ha de tindre com a objectiu l’accessibilitat universal, és a dir, facilitar l’accés de la població a béns, servicis i llocs de treball.

La consecució d’estos objectius generals es du a terme si s’actua, fonamentalment, sobre dos àmbits:

• Un nou equilibri dels mitjans de transport que aposte, fonamentalment, pels que presenten més eficàcia ambiental i social: transport públic davant del privat i formes de transport no motoritzat. Aconseguir este objectiu requerix tant mesures d’estímul cap a les noves formes de transport com mesures dissuasives. Per a fer-ho, s’ha d’actuar sobre aspectes estructurals (infraestructures necessàries) i de regulació urbanística (tipologia edificatòria, relació espais públics/privats, estàndards dels aparcaments per als diferents mitjans de transport).

• La planificació urbana i el model de ciutat, per a disminuir la necessitat de mobilitat urbana tant pel que fa a la necessitat com respecte a la longitud dels desplaçaments.

Des del punt de vista ambiental, els PMUS han de contribuir a un ús racional del sòl per a atendre les demandes de mobilitat, al canvi modal que prioritze els mitjans més sostenibles i la reducció de la necessitat de desplaçaments tant en nombre com en distància, que propicien l’adquisició d’hàbits saludables (caminar i desplaçar-se en bicicleta) i que, alhora, contribuïsquen a disminuir les emissions originades pel sector del transport, com ara les referides a emissions de gasos d’efecte d’hivernacle (CO2), les emissions de contaminants que perjudiquen la qualitat de vida dels ciutadans (entre altres, el diòxid de nitrogen NO2, els compostos orgànics volàtils COV, el monòxid de carboni CO, el diòxid de sofre SO2, el material particulat PM) i les emissions acústiques originades pel trànsit.

En este sentit s’expressa l’article 10.2 de la Llei 6/2011, d’1 d’abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius indicats en el punt anterior anirà acompanyada dels indicadors que es consideren rellevants en relació amb el volum total de desplaçaments i la seua distribució modal, i es particularitzaran els nivells associats de consum energètic, ocupació de l’espai públic, emissions sonores i atmosfèriques, i d’efecte d’hivernacle. L’evolució d’estos últims paràmetres tendirà a la reducció progressiva d’acord amb els ritmes i els límits que establisca la normativa en relació amb el desenrotllament de les polítiques energètiques i mediambientals».

Atesos els criteris anteriors, es du a terme l’avaluació ambiental estratègica del PMUS d’Olocau en funció de les propostes efectuades i es partix de la consideració que les propostes es plantegen en sòl urbà, tal com arreplega la documentació aportada, així com sobre la xarxa primària viària, i sobre un aparcament dissuasiu en sòl no urbanitzable.

El PMUS d’Olocau atén, quant a competències administratives, el que establix l’article 3.2 de la Llei 6/2011, de mobilitat de la Comunitat Valenciana, per la qual cosa l’avaluació ambiental estratègica d’este es farà sobre les propostes que siguen de competència municipal.

Les següents consideracions legals i ambientals es poden vore en els informes rebuts, que especifiquem a continuació:

Planificacion de carreteres de la Generalitat Valenciana

L’informe de 10.03.2022 del Servei de Planificació determina la incompatibilitat de la ubicació de l’aparcament dissuasiu (actuació V7):

«S’ha proposat, en el Pla de Mobilitat Urbana Sostenible d’Olocau, dins de les actuacions referents a l’ús del vehicle privat, la disposició d’un aparcament dissuasiu en el marge dret de la CV-25, entre el pk 9 i el pk 10, abans de la rotonda d’accés al pont que travessa el barranc del Carraixet, en la zona de protecció de la carretera citada.

De conformitat amb el que es disposa en l’article 33 de la Llei 6/1991, de 27 de març, de carreteres de la Comunitat Valenciana: en les zones de protecció no es poden realitzar obres ni es permeten més usos a banda dels que siguen compatibles amb la seguretat viària, amb l’autorització prèvia, en qualsevol cas, de l’administració titular de la via. No s’admet, en esta zona, la construcció nova de cap edificació.

D’altra banda, com que la CV-25 és una carretera que pertany a la xarxa bàsica de la Generalitat, la zona de protecció d’esta carretera és de 50 metres. Per tant, no es pot disposar l’aparcament en la ubicació que s’havia previst, atés que, a més, la disposició d’este en la ubicació referida també es veu limitada pel barranc del Carraixet, que discorre per l’altre costat.

Tampoc es considera adequada la ubicació proposada per a l’aparcament, ja que l’accés a este des de la rotonda no seria possible perquè no es complixen les condicions de disseny en planta pel que fa a la separació dels accessos i per les dimensions de la rotonda. S’hauria d’estudiar una altra ubicació possible per a l’aparcament que estiguera més pròxima al nucli urbà i que permetera l’accés al mateix amb unes condicions de seguretat i comoditat per als vianants.»

Mobilitat Urbana

L’informe de 08.03.2022 del Servei de Mobilitat Urbana conclou que, amb les modificacions sol·licitades, l’àmbit i el contingut del PMUS són adequats en relació amb les determinacions de la Llei 6/2011 de mobilitat de la Comunitat Valenciana i, per tant, s’emet un informe favorable condicionat a les esmenes que s’indiquen en este informe.

Gestió d’Espais Naturals Protegits / P.N. de la Serra Calderona

L’informe de 19.11.2021 indica que, respecte a l’afecció al PORN del parc natural, de totes les propostes d’actuació que es presenten en l’esborrany del PMUS, les úniques que previsiblement poden estar regulades pels documents normatius del parc són la xarxa ciclista externa, amb la incorporació del pla de marc (proposta B.2), i les actuacions sobre els desplaçaments amb vehicle privat en el cas de l’aparcament dissuasiu (proposta V.7)

En este sentit, pel que respecta a qualsevol ampliació del ferm per a dur a terme una xarxa ciclista externa al nucli urbà, les normes generals del PORN, en l’article 35, establixen que «la realització de noves vies d’accés, la modificació del traçat o l’ampliació dels existents requerirà la declaració corresponent o, si és procedent l’estimació d’impacte ambiental en els termes que preveu la legislació vigent».

D’altra banda, de manera general, per a situar un aparcament s’haurien de tindre en consideració les normes particulars en funció de la zonificació a on es vullguen situar esta mena d’instal·lacions, tant en el parc com en la zona d’influència.

També s’indica que, segons el concepte de zones per a aparcaments, d’acord amb la definició del glossari de definicions i conceptes del PORN, per als aparcaments que es vullguen localitzar en zones no urbanitzables serà necessari, en qualsevol cas, un informe favorable del parc.

Respecte a l’afecció al PRUG (Pla rector d’ús i gestió) del parc natural, s’indica que, una vegada analitzades les propostes d’actuació, en cap d’estes es localitza dins del parc.

Per a finalitzar, l’informe indica que, una vegada vistes les propostes que s’han plantejat en el PMUS, i atés el que s’ha mencionat respecte al PORN i el PRUG, es conclou:

1. Els efectes significatius del pla sobre el parc Natural i la zona d’influència d’este són, en general, positius.

2. Les propostes alternatives sobre la base de l’horitzó temporal sembla que suposen una anàlisi raonable per la tipologia del pla que s’ha estudiat. A banda, es basen en un diagnòstic molt detallat sobre el municipi i es proposen uns indicadors de control i seguiment del PMUS prou realistes i encertats.

3. El projecte per a habilitar la incorporació del pla marc (proposta B.2) serà una actuació permesa segons els documents normatius del parc, però estarà sotmesa a la declaració pertinent o, si és procedent, l’estimació d’impacte ambiental (art 55 del PORN).

4. El supòsit de qualsevol mena d’actuació, modificació del traçat o ampliació dels camins rurals i de les pistes forestals del parc, i de l’àrea d’influència d’este, s’ha d’estudiar, en cas que es permeta, en funció de la zonificació. Si es permet, s’ha d’analitzar a quina mena d’instrument d’intervenció ambiental s’ha de sotmetre (a una declaració o estimació d’impacte ambiental o un informe preceptiu del parc).

Risc d’inundació (PATRICOVA)

L’informe de 17.03.22 del Servei de Gestió Territorial indica que el PMUS d’Olocau es troba afectat per perillositat d’inundació i, segons el que es pretén, es considera compatible amb el PATRICOVA, ateses les consideracions exposades en este informe.

Infraestructura verda i paisatge

L’informe de 23.12.2021 del Servei d’Infraestructura Verda i Paisatge conclou que:

Sobre la base de tot això, és necessari incorporar al PMUS un capítol dedicat a la infraestructura verda, que incloga:

– Una anàlisi de la infraestructura verda que permeta analitzar i valorar els efectes de les propostes i que estudie les implicacions sobre esta.

– La indicació explícita de quins espais i recorreguts d’actuació es consideren adequats, tant pel valor actual com pel valor potencial que tenen, per a incorporar-los a la infraestructura verda municipal, tant per ser necessaris per al manteniment de la seua estructura i funcionalitat com per les seues funcions de connexió i integració paisatgística dels espais urbans amb els elements de la infraestructura verda situats a l’exterior dels teixits urbans.

– L’establiment de mesures efectives per a corregir els possibles efectes negatius generats per les propostes plantejades. S’ha de garantir, segons el cas, que les propostes i les alternatives del traçat i el disseny de creació, l’ampliació o la modificació d’infraestructures, si n’hi ha, complisquen les determinacions establides en l’Estratègia territorial de la Comunitat Valenciana (ETCV), concretament en la directriu 118, que establix els principis directors en matèria d’infraestructures de mobilitat.

– la indicació de les determinacions que cal adoptar per al control dels elements amb incidència en la qualitat del paisatge urbà, i garantir, amb el disseny dels espais públics i el viari, la funcionalitat de la infraestructura verda i el manteniment de les vistes i perspectives principals que el caracteritzen

Per a fer-ho, s’ha d’incorporar tota la documentació gràfica i escrita que es considere oportuna.

Altres consideracions:

– El municipi està inclòs en l’àmbit del Pla d’acció territorial metropolitana de València, que actualment es troba en tramitació, i este PMUS es pot vore afectat per les seues determinacions en el moment de l’aprovació.

Servei de Coordinació de Polítiques de Canvi Climàtic

L’informe de 21.12.2021 conclou que la implementació del PMUS tindrà un efecte positiu sobre el medi ambient en l’àmbit de les competències de la Direcció General del Canvi Climàtic, atés que s’alinea amb la Llei 7/2021, de 20 de maig, de canvi climàtic i transició energètica, l’Estratègia valenciana de canvi climàtic i energia, i les declaracions sobre mobilitat sostenible de la Declaració institucional d’emergència climàtica.

Contaminació acústica i qualitat de l’aire

L’informe de 5 d’octubre de 2021, del Servei de Protecció de l’Atmosfera conclou que el PMUS proposa que se seguisquen els indicadors de sostenibilitat ambiental de contaminants atmosfèrics derivats de la combustió del trànsit rodat abans i després del PMUS mitjançant la Xarxa Valenciana de Vigilància i Control de la Contaminació Atmosfèrica, i els indicadors associats a la població exposada al soroll del trànsit rodat, d’acord amb les referències normatives i els estudis acústics.

Com que el trànsit motoritzat és el principal causant, en entorns urbans, de la contaminació atmosfèrica i de les emissions de NO2 i PM, així com de la contaminació acústica, les propostes que s’han dut a terme en el PMUS que estan orientades a reduir el trànsit rodat motoritzat i millorar l’eficiència dels sistemes de transports tindrà un impacte positiu en la qualitat ambiental del municipi.

Per tot el que s’ha exposat, del PMUS no es deriven efectes significatius sobre la qualitat de l’aire i la contaminació acústica.

F. Valoració ambiental d’acord amb els criteris de l’annex VIII de la LOTUP

Tal com establix l’article 46 del TRLOTUP, l’òrgan ambiental ha de determinar si un pla, o la seua modificació, ha de ser objecte d’una avaluació ambiental i territorial en cas que es determine l’existència d’efectes significatius sobre el medi ambient, tenint en compte els criteris que s’establixen en l’annex VIII, si és el cas, amb una consulta prèvia amb les administracions públiques afectades, i amb les consideracions a què es referix l’article 53 del TRLOTUP.

És essencial destacar, com ha indicat l’ajuntament promotor, que les actuacions es realitzen sobre sòl urbà, així com sobre la xarxa primària viària i, a més, una actuació (V7) en sòl no urbanitzable.

Un dels objectius preliminars del PMUS d’Olocau, és el de «reduir les emissions contaminants, el soroll i garantir un consum energètic més eficient en l’àmbit de la mobilitat», per la qual cosa, és imprescindible plantejar mesures orientades a millorar la mobilitat sostenible entre municipis i plantejar actuacions en entorns urbans i metropolitans (antropitzats), alhora que es milloren els accessos i es potencia l’ús del transport públic, així com de vehicles no motoritzats o la mobilitat a peu.

Així mateix, la tendència previsible de l’estat del medi ambient i de les dinàmiques del territori amb l’absència d’una planificació de la mobilitat sostenible en el terme municipal d’Olocau és a un augment dels efectes negatius (contaminació acústica, atmosfèrica, afecció a espais naturals, etc.), agreujats pels efectes del canvi climàtic.

Per tant, és necessari adaptar-se i contrarestar estos efectes mitjançant la planificació eficient, tant en el territori com en termes de mobilitat sostenible (el present PMUS d’Olocau), i adoptar mesures que directament i/o indirectament incidisquen positivament sobre estos factors, així com definir criteris bàsics d’actuació en diversos àmbits que servisquen de suport i guia per a l’execució d’actuacions puntuals integrades en l’entorn i compatibles amb este.

1. Per les característiques dels plans i els programes:

El Pla de mobilitat urbana i sostenible, segons la definició establida en els articles 9 i 10 de la Llei 6/2011, d’1 d’abril, de mobilitat de la Comunitat Valenciana, així com els articles 14 i següents de la Llei 5/2014, de 25 de juliol, de la Generalitat, d’ordenació del territori, urbanisme i paisatge de la Comunitat Valenciana, no es pot conceptuar amb un instrument urbanístic propi de la planificació territorial o urbanística i, com que el PMUS d’Olocau s’emmarca sobre sòl urbà, urbanitzable i en la xarxa viària primària ja existents, per les pròpies característiques i per l’objecte del PMUS, concloem que no té cap incidència en el model territorial ja aprovat.

2. Per les característiques dels efectes i de l’àrea probablement afectada:

No es preveuen efectes sobre la coberta forestal.

L’afecció a espais protegits o espais de la Xarxa Natura 2000 és compatible amb la conservació d’estos espais, i sobre estos s’hauran de prendre les cauteles que s’especifiquen en l’informe sectorial de la direcció del parc natural, com ja s’ha indicat.

D’altra banda, respecte a la proposta V7 (pla número 17, esborrany PMUS, 143/144), que preveu un aparcament dissuasiu a l’oest del nucli urbà, per part de la direcció del Parc Natural de la Serra Calderona s’ha determinat com a ubicació idònia, ja que es localitza en una zona degradada d’àrea de predomini agrícola del PORN. No obstant, posteriorment, el projecte requerirà un informe favorable del parc natural (article 76 del PORN), com ha indicat la direcció del parc natural en el seu informe.

![](https://dogv.gva.es/publicaciones/imagesSF/2024/9/10/1207433/19_1726740270359_8170467122499044577_imagen.png)

Així i tot, esta proposta no es podrà dur a terme tal com s’ha indicat en el condicionat legal (article 33 de la Llei 6/1991, de 27 de març, de carreteres de la Comunitat Valenciana) que es reflectix en l’informe del Servei de Planificació de Carreteres de la Generalitat Valenciana, ja que es dona en una zona de protecció de carretera de la CV-25.

Pel que fa a les actuacions que puguen tindre una incidència en el Decret del PATRICOVA, s’haurà de comptar amb les autoritzacions corresponents amb caràcter previ al desenrotllament d’esta proposta, però, com hem indicat, pels objectius del mateix PMUS, estos no es voran alterats si es prenen les cauteles necessàries que s’establixen en este Decret.

Finalment, cal indicar que és previsible que disminuïsquen els efectes sobre les emissions de gasos contaminants si es consideren en el seu conjunt les previsions de millora argumentades, especialment la mobilitat no motoritzada.

Així, conforme a l’article 46.3 del TRLOTUP, si s’analitza la documentació presentada i el seu objecte, els informes sectorials emesos, i es revisa la cartografia que hi ha en el Sistema d’Informació Territorial, es pot determinar, respecte al Pla de mobilitat urbana sostenible d’Olocau, que el procediment d’avaluació simplificat és suficient per a determinar que la modificació no té efectes significatius sobre el medi ambient, però sí que hi ha un condicionament legal (la Llei de carreteres de la Comunitat Valenciana) que s’ha indicat anteriorment per a l’actuació V7 (l’aparcament dissuasiu).

G. Proposta d’acord

D’acord amb el que s’establix en l’article 53.2.b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, i d’acord amb el que s’ha exposat, es resol:

Emetre un informe ambiental i territorial favorable en el procediment simplificat d’avaluació ambiental i territorial estratègica del Pla de mobilitat urbana sostenible d’Olocau d’acord amb els criteris de l’annex VIII del TRLOTUP, ja que no té efectes significatius sobre el medi ambient, i continuar la tramitació amb la seua normativa sectorial, sempre que s’ajuste al que descriga la documentació presentada, així com al que dispose la legislació vigent i als informes emesos, respecte dels quals es tindran en compte les consideracions següents:

1. La proposta d’actuació V7 (aparcament dissuasiu) en la ubicació que s’ha proposat és incompatible amb la zona de protecció de la CV-25, d’acord amb l’informe de 10.03.2022 del Servei de Planificació.

2. El PMUS s’ha de completar amb les determinacions que indica l’informe del Servei de Mobilitat de 8 de març de 2022, i se sol·licitarà a este servici un informe abans de l’aprovació definitiva municipal. A més, s’hauran d’incorporar, si és el cas, les determinacions que s’indiquen en este.

3. El PMUS incorporarà les qüestions relatives al fet que els projectes que se’n deriven han de complir les condicions que s’establixen en l’article 21 del PATRICOVA.

4. El PMUS s’ha de completar amb la documentació i els continguts que s’indiquen en l’informe de 23.12.2021 del Servei d’Infraestructura Verda i Paisatge, els quals s’han inclòs en l’anterior apartat E.

5. La redacció definitiva del PMUS d’Olocau concretarà els aspectes següents:

a. La incorporació d’indicadors per al seguiment mediambiental del PMUS. En particular, ha d’incorporar la metodologia i el càlcul de la petjada de carboni derivada del model de mobilitat proposat i els indicadors de seguiment de caràcter mediambiental que es consideren adequats. En concret, emissions de CO2 equivalent, NO2, COV, CO, SO2, material particulat, gasto energètic municipal, emissions contaminants i consum d’energia (Tep).

b. La incorporació del procediment per al seguiment de la contaminació acústica derivada del model de mobilitat proposat i l’indicador corresponent del nivell sonor extern.

c. La compleció de la proposta d’indicadors de seguiment amb els valors inicials i els valors objectius que cal assolir.

Tal com establix l’article 53.7 del TRLOTUP, l’Informe estratègic ambiental i territorial perdrà la vigència i cessarà la producció a efectes propis si, una vegada publicat en el *Diari Oficial de la Generalitat Valenciana*, no s’ha aprovat en el termini màxim de quatre anys des de la publicació del Pla de mobilitat urbana sostenible d’Olocau. En este cas, el promotor ha de tornar a iniciar el procediment simplificat d’avaluació ambiental i territorial de la proposta.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

A la vista del que s’ha exposat anteriorment, la Comissió d’Avaluació Ambiental acorda: emetre un informe ambiental i territorial estratègic favorable en el procediment simplificat d’avaluació ambiental i territorial estratègica del Pla de mobilitat urbana sostenible d’Olocau, perquè es considera que no té efectes significatius en el medi ambient, amb el compliment de les determinacions que s’inclouen en l’informe mencionat.

Notificar als interessats que, contra esta resolució, com que no és un acte definitiu en via administrativa, no és possible interposar cap recurs, la qual cosa no és un inconvenient perquè es puguen utilitzar els mitjans de defensa que en el seu dret es consideren pertinents.

Fet que vos notifique perquè en tingueu coneixement i als efectes oportuns.

Fet que se certifica amb anterioritat a l’aprovació de l’acta corresponent i a reserva dels termes precisos que se’n deriven, tal com ho autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 19 d’abril de 2022.– El secretari de la Comissió d’Avaluació Ambiental: José del Valle Arocas»

  

València, 30 de juliol de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental